OBH 1343/1998.
Az állampolgári jogok országgyűlési biztosának jelentése
Ügyintéző: Dr. Gáspárné dr. Pere Katalin
Az eljárás megindulása

A panaszos azért fordult segítségért az állampolgári jogok országgyűlési biztosához, mert az 1986-ban elhunyt férje jogán 1997. november 20-án ajánlott levélben benyújtott özvegyi nyugdíj igényére nem érkezett válasz. Érdeklődésére, hogy mely szerv jogosult az igény elbírálására, ellentmondó információkat kapott.

Érintett alkotmányos jogok

Szociális biztonság [Alk. 70/E. § (1-2) bek.]

Alkalmazott jogszabályok

A társadalombiztosításról szóló 1975. évi II. tv. (T.) és a társadalombiztosítási nyugellátásról szóló 1997. évi LXXXI. tv. (Tny.)

Megállapított tényállás

A panaszos állandó özvegyi nyugdíja megállapításra került korában, azonban az akkor hatályos társadalombiztosításról szóló 1975. évi II. tv. (T.) 65/A. § szerint, ha az özvegyi nyugdíjra jogosult öregségi nyugdíj is megilleti, mint a panaszost, e két ellátás 1997. december 31-ig havi 20.400 Ft határösszegig volt folyósítható. Tekintettel arra, hogy a panaszos saját jogú nyugdíja ezt az értékhatárt meghaladta, özvegyi nyugdíjának folyósítását 1997. december 31-ig szüneteltetni kellett.

Az új törvény alapján a jogosultság elbírálása, illetőleg a 20 %-os özvegyi nyugdíj kiegészítése hivatalból történt. A vizsgálat megkezdését követően - a Nyugdíjfolyósító Igazgatóság tájékoztatása, valamint a megküldött határozat alapján - okafogyottá vált. A Nyugdíjfolyósító Igazgatóság a panaszos részére az 1986. április 12-én elhunyt férje jogán a 164-37121-1 törzsszámon 1998. január 1-jétől visszamenőleg 35.374 Ft nyugellátást folyósít (1998. január 1-jétől emelésre került 30.710 Ft saját jogú nyugdíj, 20 %-os özvegyi nyugdíj 4.664 Ft).

A fenti összeg folyósítása 1998. május 1-től történik, ezzel egyidejűleg elszámolásra és kiutalásra került, az 1998. január 1-től 1998. április 30-ig terjedő időre járó 18.656 Ft különbözet. A viszonylag hosszadalmasabb igényelbírálást az új törvény bevezetésével kapcsolatosan jelentkező értelmezési problémákkal, illetőleg az ügyek nagy számával indokolható.

Az állampolgári jogok országgyűlési biztosa alkotmányos jogsérelmet nem állapított meg. A vizsgálatot lezártnak tekinti.

Budapest, 1998. június 8.

Gönczöl Katalin